Чаму менавіта Глыбокае ўвайшло ў вызначаную праграму? Алег Жынь называе такі аспект: гарадскія азёры шэрагам рэчак злучаюцца з Заходняй Дзвіной, якая ўпадае ў Балтыйскае мора. З гэтым можна пагадзіцца, але часткова. Праект існаваў з 2002 года, тым не менш не мог здзейсніцца. І толькі год пяць таму пачаліся рэальныя зрухі. І тут ніяк нельга скідваць з рахункаў плённую дзейнасць па навядзенні парадку мясцовай улады: у прыватнасці, старшыні райвыканкама Алега Морхата і старшыні раённага Савета дэпутатаў Галіны Унуковіч. Райцэнтр апошнім часам значна змяніў сваё аблічча. Нямала садзейнічалі справе і такія традыцыйныя міжнародныя святы ў Глыбокім, як “Вішнёвы фестываль”, “Магніфікат”, “Кладзезь”, на якіх пабывалі шматлікія дэлегацыі з Расіі, Польшчы, Германіі, Францыі, Ізраіля, Грузіі, Арменіі і іншых краін. Асабістыя знаёмствы, сяброўства заўсёды шмат што значылі.